ইউনাইটেড কমার্শিয়াল ব্যাংকের ব্যবস্থাপনা পরিচালক ও প্রধান নির্বাহীর পদত্যাগে অনিয়মের অভিযোগ তদন্ত করছে বাংলাদেশ ব্যাংক। গত রোববার ব্যাংকটির পরিচালনা পর্ষদের চেয়ারম্যান রুকমীলা জামান ব্যাংকের ব্যবস্থাপনা পরিচালক ও প্রধান নির্বাহী এ ই আবদুল মুহাইমেনের পদত্যাগের সংবাদ জানিয়ে বাংলাদেশ ব্যাংকে চিঠি পাঠিয়েছেন। প্রাথমিকভাবে কেন্দ্রীয় ব্যাংকের অভিমত, আবদুল মুহাইমেন আইনি সুরক্ষা পাননি। বাংলাদেশ ব্যাংকের গভর্নর ফজলে কবিরকে দেওয়া চিঠিতে ইউসিবির পরিচালনা পর্ষদের চেয়ারম্যান রুকমীলা জামান জানিয়েছেন, গত ২৭ আগস্ট ব্যাংকের এমডি ও সিইও এ ই আবদুল মুহাইমেন পদত্যাগ করেছেন। পরিচালনা পর্ষদ একই দিন এক সভায় সর্বসম্মতিক্রমে তা গ্রহণ করেছে। রুকমীলা জামান ভূমি প্রতিমন্ত্রী সাইফুজ্জামান চৌধুরীর স্ত্রী।